b"\n_START_ARTICLE_\nMol\xc3\xad Xic\n_START_SECTION_\nDescripci\xc3\xb3\n_START_PARAGRAPH_\nEs troba al bell mig de l'horta Major o horta Vella, uns 600 m\xc3\xa9s avall del pont de la Salut. Des del segle XIX aquest edifici s\xe2\x80\x99ha destinat a f\xc3\xa0brica t\xc3\xa8xtil, coneguda tamb\xc3\xa9 per Ca l\xe2\x80\x99Espetega i Ca l\xe2\x80\x99Espantananos. Fins fa poc s'hi poden observar dues cambres amb coberta de volta on hi havia els mecanismes de l\xe2\x80\x99antic mol\xc3\xad, com tamb\xc3\xa9 hi ha alg\xc3\xba que recorda quan es va desmuntar la roda hidr\xc3\xa0ulica que els feia moure. El cos principal de l\xe2\x80\x99estructura, amb els pisos i les grans finestres, respon a l\xe2\x80\x99\xc3\xbas paperer que va tenir el mol\xc3\xad. La s\xc3\xa9quia passa per sota les naus de la f\xc3\xa0brica fins que torna a disc\xc3\xb3rrer, ja a cel obert per entre els horts, cap al mol\xc3\xad d'en Fontanet.\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia que tenim d\xe2\x80\x99un mol\xc3\xad en aquest indret \xc3\xa9s del 1240, quan els possessors del mol\xc3\xad de les Nogueres havien de pagar 4 quarteres de blat pel dret de pas de l'aigua que venia del mol\xc3\xad d'en Torrella. El mol\xc3\xad de les Nogueres \xe2\x80\x93l\xe2\x80\x99antecessor del Xic\xe2\x80\x93 era un casal amb dos molins fariners. Pels volts de 1420, Bartomeu Deganet, paraire de draps de llana de Sabadell, constru\xc3\xad un altre casal amb un mol\xc3\xad draper, adossat al fariner. Aquest fou el segon mol\xc3\xad draper que coneixem al terme de Sabadell, despr\xc3\xa9s del d\xe2\x80\x99en Nuell, ara mol\xc3\xad d'en Fontanet._NEWLINE_Durant els segles seg\xc3\xbcents, es documenta el mol\xc3\xad fariner de les Nogueres i el draper d\xe2\x80\x99en Deganet com dos molins contigus que, des del final del segle XVI, eren de la fam\xc3\xadlia Vallcorba. L\xe2\x80\x99any 1730, Josep Arderius, nascut a Sabadell i aleshores habitant de Ripollet, adquir\xc3\xad l\xe2\x80\x99edifici. Poc m\xc3\xa9s tard, els seus hereus el transformaren en un mol\xc3\xad paperer._NEWLINE_Documentat des del segle XIII, ha estat mol\xc3\xad fariner i paperer, per\xc3\xb2 tamb\xc3\xa9 draper, i des de mitjan XIX ha estatjat ind\xc3\xbastries t\xc3\xa8xtils, sobretot de tints i acabats. El mol\xc3\xad feia servir l'aigua de la s\xc3\xa9quia Monar, que partia de la resclosa del mol\xc3\xad de l'Amat, regava l'horta de Can Puiggener, baixava cap al mol\xc3\xad d'en Torrella, regava l'horta Vella, entrava al mol\xc3\xad Xic i encara feia anar el mol\xc3\xad d'en Fontanet."